Fosston

Fosston er en amerikansk by i Polk County i Minnesota. Byen hadde 1 434 innbyggere ved folketellingen i 2020. Fosston ble grunnlagt i 1883 under bosettingen av området kjent som Thirteen Towns. Byen er oppkalt etter den norskfødte kjøpmannen Louis Foss (Lars Nyttingnes), som etablerte butikk og postkontor i området og ble stedets første postmester. Byen har siden utviklet seg til et regionalt handels- og servicesenter i det nordvestlige Minnesota og har bevart en tydelig norskamerikansk kulturarv. Historie Området der Fosston ligger var opprinnelig en del av Red Lake-reservatet. Etter en avtale med Red Lake-bandet av ojibwefolket ble området åpnet for bosetting i 1883 og ble kjent som Thirteen Towns. Samme år etablerte den norskfødte kjøpmannen Louis Foss butikk og postkontor ved den første bosetningen, senere kjent som Old Fosston. Da W.J. Hilligoss anla en ny bytomt året etter, flyttet Foss virksomheten dit mot at den nye bosetningen fikk navnet Fosston. Foss ble samtidig stedets første postmester. Jernbanens framføring bidro til rask vekst, og Fosston utviklet seg til et regionalt handels- og servicesenter for jordbruksområdene i det nordvestlige Minnesota. Norsk-amerikansk kulturarv Fosston ble i stor grad befolket av norske og svenske innvandrere og deres etterkommere. Lutherske menigheter, skandinaviske organisasjoner og norsk språk satte sitt preg på lokalsamfunnet gjennom flere generasjoner. Norsk språk har overlevd flere generasjoner i Fosston. I 1979 omtalte avisen Firda om Harry Watnemo fra Fosston, som fortsatt snakket flytende norsk selv om både han og foreldrene var født i USA. Fra 1991 har Fosston hatt en vennskapsby i Norge, Flesberg kommune. Både daværende ordfører Arvid Clementson og mange av innbyggerne hadde slektsrøtter i Numedal, og forbindelsen ble etablert gjennom gjensidige besøk mellom kommunene. Geografi Fosston ligger i det nordvestlige Minnesota omgitt av jordbruksområder, skog og innsjøer og fungerer som et lokalt handelssenter for deler av Polk County. Næringsliv Historisk var jordbruk, trelast og handel de viktigste næringsveiene. I dag er helse, utdanning, handel og landbruksrelaterte virksomheter blant de største arbeidsgiverne. Kultur East Polk Heritage Center dokumenterer områdets pionerhistorie og den norsk-amerikanske bosettingen gjennom fotografier, gjenstander og arkivmateriale. Den mangeårige norskamerikanske ordføreren Arvid Clementson (1925–2006) satte et sterkt preg på byens utvikling. Han var ordfører i over tre tiår og arbeidet blant annet for etableringen av nye offentlige bygg, industriutvikling og markedsføring av byen. Han tok initiativ til prosjektet All-America City, skapte markedsføringsfiguren Cordwood Pete og var også kjent som kunstmaler. Etter hans død ble rådhuset oppkalt etter ham som Arvid Clementson Municipal Building. Referanser Litteratur Centennial 1888–1988: Fosston, Minnesota. Fosston: Centennial Book Committee. 1988. William Farrand Prosser (1903). A History of the Puget Sound Country. 2. History of Fosston. City of Fosston. Eksterne lenker (en) Offisielt nettsted (en) Fosston, Minnesota – kategori av bilder, video eller lyd på Commons